Kommissionens forordning (EF) nr. 1429/2003

af 11. august 2003

om ændring af forordning (EF) nr. 2090/2002 om gennemførelsesbestemmelser til Rådets forordning (EØF) nr. 386/90 for så vidt angår fysisk kontrol ved udførsel af landbrugsprodukter, der giver ret til udbetaling af restitutioner

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 386/90 af 12. februar 1990 om kontrol i forbindelse med udførsel af landbrugsprodukter, der giver ret til udbetaling af restitutioner eller andre beløb(1), ændret ved forordning (EF) nr. 163/94(2), særlig artikel 6, og

ud fra følgende betragtninger:

(1) I artikel 10 i Kommissionens forordning (EF) nr. 2090/2002(3), ændret ved forordning (EF) nr. 444/2003(4), fastsættes det, at der skal foretages en ombytningskontrol, når udførselsangivelsen antages på et andet udførselstoldsted end udgangstoldstedet eller bestemmelsestoldstedet for kontroleksemplar T5.

(2) For at sikre, at udgangstoldstederne og bestemmelsestoldstederne for kontroleksemplar T5 følger samme praksis, og for at undgå, at der opstår tvivl om de berørte varers identitet, eftersom den er en forudsætning for tildeling af restitution, bør der foretages en særlig ombytningskontrol i de tilfælde, hvor det på disse toldsteder konstateres, at den oprindelige forsegling er fjernet uden toldkontrol eller er brudt, eller at der ikke er indrømmet fritagelse for forsegling. Da der i disse tilfælde er en oplagt mistanke om ombytning, bør den særlige ombytningskontrol være særlig omhyggelig og eventuelt omfatte en fysisk kontrol af varerne.

(3) For at sikre, at der i et tilstrækkeligt antal tilfælde gennemføres ombytningskontrol af varer, der udføres, bør den særlige kontrol, der gennemføres i tilfælde, hvor forseglingen er fjernet uden toldkontrol eller er brudt, eller der ikke er indrømmet fritagelse for forsegling, kun i begrænset omfang medregnes i opgørelsen af det antal tilfælde af ombytningskontrol, der mindst skal gennemføres.

(4) For at lette tilsynet med gennemførelsen af ombytningskontrol bør det på den ene side fastsættes, at de berørte toldsteder til enhver tid skal fremlægge oplysninger om, hvor ofte der er foretaget særlig ombytningskontrol i tilfælde, hvor forseglingen er fjernet uden toldkontrol eller er brudt, eller der ikke er indrømmet fritagelse for forsegling, og på den anden side at der altid i forbindelse med ombytningskontrol optages en rapport, hvori der redegøres for den gennemførte kontrol.

(5) Forordning (EF) nr. 2090/2002 bør derfor tilsvarende ændres.

(6) De i denne forordning fastsatte foranstaltninger er i overensstemmelse med udtalelse fra de berørte forvaltningskomitéer -

UDSTEDT FØLGENDE FORORDNING:

Artikel 1

Artikel 10 i forordning (EF) nr. 2090/2002 ændres således:

1) Stk. 2, første afsnit, affattes således:"Har udførselstoldstedet ikke forseglet transportmidlet eller kolliet, foretages ombytningskontrollen så vidt muligt på grundlag af en risikoanalyse, uden at dette berører stk. 2a og anvendelsen af kontrolforanstaltninger i henhold til andre bestemmelser."

2) Som stk. 2a indsættes:

"2a. Når det på udgangstoldstedet eller bestemmelsestoldstedet for kontroleksemplar T5 konstateres, at den oprindelige forsegling er fjernet uden toldkontrol eller er brudt, eller at der ikke i henhold til artikel 357, stk. 4, i forordning (EØF) nr. 2454/93 er indrømmet fritagelse for forsegling, foretages der en særlig ombytningskontrol.

Antallet af tilfælde af særlig ombytningskontrol, jf. ovenstående afsnit, medregnes med 50 % i opgørelsen af det antal tilfælde af ombytningskontrol, der skal foretages i henhold til stk. 2, andet afsnit."

3) Stk. 4, første afsnit, affattes således:"Den i stk. 2 fastsatte ombytningskontrol foretages ved, at det ved besigtigelse undersøges, om der er overensstemmelse mellem varen og det dokument, der har ledsaget varen fra udførselstoldstedet til udgangstoldstedet eller bestemmelsestoldstedet for kontroleksemplar T5."

4) Som stk. 4a indsættes:

"4a. I forbindelse med den i stk. 2a fastsatte ombytningskontrol beslutter udgangstoldstedet eller bestemmelsestoldstedet for kontroleksemplar T5 på grundlag af en risikoanalyse, om kontrollen kan begrænses til en besigtigelse, jf. stk. 4, eller om der skal foretages en fysisk kontrol, jf. artikel 5, stk. 1 og 4."

5) Stk. 5, første afsnit, affattes således:"Hvert udgangstoldsted eller hvert bestemmelsestoldsted for kontroleksemplar T5 træffer foranstaltninger for at sikre, at følgende fremgår på ethvert tidspunkt:

a) antal udførselsangivelser, som der tages hensyn til ved den i stk. 2 fastsatte ombytningskontrol

b) antal tilfælde af ombytningskontrol foretaget i henhold til stk. 2

c) antal tilfælde af ombytningskontrol foretaget i henhold til stk. 2a."

6) Som stk. 5a indsættes:

"5a. Ved ombytningskontrol i henhold til stk. 2 og 2a udarbejder den embedsmand, som foretager kontrollen, en rapport om denne. Rapporten gør det muligt at føre tilsyn med kontrollen, og den indeholder dato og navnet på den pågældende embedsmand.

Den opbevares på udførselstoldstedet eller på bestemmelsestoldstedet for kontroleksemplar T5 i tre år efter udførselsåret på en sådan måde, at den let kan konsulteres."

Artikel 2

Denne forordning træder i kraft på syvendedagen efter offentliggørelsen i Den Europæiske Unions Tidende.

Den anvendes fra den 1. januar 2004 for udførselsangivelser, der antages fra nævnte dato.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 11. august 2003.

På Kommissionens vegne

Franz Fischler

Medlem af Kommissionen

(1) EFT L 42 af 16.2.1990, s. 6.

(2) EFT L 24 af 29.1.1994, s. 2.

(3) EFT L 322 af 27.11.2002, s. 4.

(4) EUT L 67 af 12.3.2003, s. 3.